50 Jaar gelede in Die Burger | 16 Mei 1968 | Netwerk24
50 Jaar gelede in Die Burger | 16 Mei 1968
'Baron' is bedrieër: 'n Jong man wat homself as Stephen van Niekerk voorstel en voorgee dat hy die rol speel van 'n baron in Carmen – een van die vier operas wat Kruik binnekort in Kaapstad – is besig om mense te bedrieg deur kaartjies wat nie bestaan nie vir die opera-uitvoerings aan hulle te verkoop. Die uitgeslape bedrieër verkoop kaartjies in ry B van die teater. Daar is geen rol van 'n baron in Carmen nie. Ry A, B en C in die teater is in ieder geval verwyder om plek vir die orkes te maak.
Tarzan se maat beswyk: Cheetah, die sjimpansee wat destyds in die Tarzan-rolprente – met Johnny Weissmuller as Tarzan – opgetree het, het in die plaaslike dieretuin aan 'n hartaanval beswyk. Hy was veertien jaar oud.
Lover Boy wen: Lover Boy het die hoofwedren, die Autumn Handicap (een myl), gister op Durbanville met 'n kop teen Hasty Cloud gewen.
Kaap vreet krag: Die koue weer wat die Kapenaars die laaste tyd beleef het, het veroorsaak dat die verbruik van elektrisiteit met minstens 20 persent toegeneem het. Volgens mnr. J.F. MacHutchon, assistent- elektriese ingenieur van Kaapstad, het die verbruik veral in die afgelope drie weke toegeneem. Terwyl in April nog sowat 250 megawatt elektrisiteit per dag verbruik is, word nou reeds 300 megawatt verbruik. Die meeste elektrisiteit word gewoonlik in Julie verbruik. Mnr. MacHutchon het gister gesê daar is vanjaar geen tekort aan steenkool nie. Op die oomblik is daar 'n voorraad wat groot genoeg is om die stad 'n maand aan die gang te hou.
Fabriek brand: Brandweermanne van Worcester het tot gisteroggend in die vroeë ure geveg om 'n brand in die fabriek van die Union Vinegar Company in Porterstraat in bedwang te kry. Die brand, waarin duisende bottels tamatiesous, Worcestersous en asyn, asook tonne pakmate­riaal verwoes is, het skade van bedrae van meer as R10 000 aangerig.